Vaindloo saar
Vaindloo saar (varem ka Vaindlo, rootsi keeles Stenskär) on Läänemere Soome lahes asuv püsielaniketa väikesaar ja Eesti territooriumi kõige põhjapoolsem koht (äärmuspunkt 59°49′ pl). Haldusjaotuse järgi paigutub saar Vainupea külasse Haljala vallas Lääne-Viru maakonnas. Vaindloo pindala on 6,6 hektarit, rannajoone pikkus 2,16 km ja suurim kõrgus 4,2 m üle merepinna. Saar on sõltuvalt merevee tasemest umbes 600 m pikk ja kuni 200 m lai. Saar asub lähimast mandril asuvast punktist, Vainupea neemest ligi 24 km põhja pool. Vahemaa Vaindloolt kagu pool asuva Uhtju saareni on 17 km ja Kunda linnani 28 km.